|  |  |
| --- | --- |
| Stortingets Familie- og kulturkomité |  |
|  |  |
|  |  |
|  |  |
|  | Vår fil: B17-ÅTS005 |
|  | Vårt Arkiv: 52 |
|  | Saksbehandler: Åsta Tale Strand |

Oslo 20. februar 2017

**St. meld 12 – Alt å vinne. Fordeling av Norsk Tippings overskudd til samfunnsnyttige og humanitære organisasjoner**

Funksjonshemmedes Fellesorganisasjon deltok sammen med en rekke andre organisasjoner og aktører på Familie- og kulturkomiteens innspillseminar 16. februar om St.meld. 12 – Alt å vinne. Vi vil gjerne benytte anledningen til å komme med fyldigere innspill enn det som det var anledning til der.

FFO er en paraplyorganisasjon med 83 landsdekkende medlemsorganisasjoner av mennesker med funksjonshemninger og kroniske sykdommer. Dette er organisasjoner som organiserer alt fra 200 medlemmer til 60 000 medlemmer på landsplan. Dette representerer et mangfold av organisasjoner og for de fleste er driftstilskuddsordningen for funksjonshemmedes organisasjoner den vesentligste inntektskilden for å drifte arbeidet.

St.meld. 12 er omfattende og grundig og berører mange viktige problemstillinger. Det som først og fremst engasjerer FFOs medlemsorganisasjoner er forslaget til fordeling av Norsk Tippings overskudd til samfunnsnyttige og humanitære organisasjoner.

**FFOs hovedsynspunkter:**

* FFO mener primært det bør være objektive kriterier uten historiske føringer.
* FFO ber komiteen gå bort fra en minstegrense på 15 millioner i driftskostnader hos sentralleddet
* FFO ber komiteen påpeke at utelukking av kategorien interesseorganisasjoner ikke må utformes slik at det får utilsiktede virkninger
* FFO mener bredden av funksjonshemmedes organisasjoner representerer en samfunnsnytte der organisasjonene tilfører et betydelig supplement til den norske velferdsmodellen.
* FFO ber komiteen gå inn for at paraplyorganisasjoner skal kunne motta tilskudd så fremst øvrige krav i tilskuddsordningen er oppfylt.

**Viktig tilskudd for funksjonshemmedes organisasjoner**

Rammen som fordeles fra Norsk Tippings overskudd er fire ganger så stor som samlet driftstilskudd til funksjonshemmedes organisasjoner pr år**.** Det sier seg selv at denne ordningen er av stor betydning.

Blant FFOs organisasjoner er det ulike meninger om departementets forslag. To av FFOs medlemsorganisasjoner er innenfor 10H, og det er ikke vanskelig å forstå at ingen ønsker å bli fratatt en forutsigbarhet. Samtidig har FFO 81 andre medlemsorganisasjoner. Også for disse er en forutsigbarhet viktig.

Det er ikke bare organisasjoner innenfor 10H som vil oppleve endringer. Konsekvensene blir svært store for noen små organisasjoner som tidligere har hatt automatinntekter. Det er derfor flere som må omstille seg. Noen av disse vil miste halvparten av sine samlede driftsinntekter med endringene som foreslås.

Det er et stort antall organisasjoner som av etiske årsaker tidligere har valgt å ikke ta imot automatinntekter og ytterligere andre som av ulike årsaker ikke har hatt tilgang til slike midler. Dette er organisasjoner som nå forventer å være innenfor målgruppen for Norsk Tippings tilskudd til humanitære og samfunnsnyttige organisasjoner.

**Inngangskravet på 15 millioner**

FFO mener primært at ordningen må bygges opp med helt objektive kriterier uten historiske føringer. Vi har gjennom tidligere høringer ment at beredskap bør finansieres av Justis- og beredskapsdepartementet over statsbudsjettet. Når det nå likevel foreslås nye kriterier der tre beredskapsorganisasjoner skjermes, er det viktig for FFO at tilgangen på resten av rammen gjøres lik.

Det er totalt mer enn 130 tilskuddsberettigede landsdekkende organisasjoner av funksjonshemmede og kronisk syke. I høringsrunden i forkant av St.meld 12 var forslaget at bare organisasjoner med mer enn 20 mill. i omsetning var tilskuddsberettiget. I meldingen er inngangskravet nå redusert til 15. mill. kroner. Det er bra at det er redusert, men det er absolutt ikke tilstrekkelig. Så langt representerer ikke dette den store forskjellen. Av de 130 organisasjonene som i dag mottar driftstilskudd fra Bufdir, var 10 organisasjoner innenfor inngangskravet til 20 mill. Ytterligere 3 organisasjoner kommer med ved å senke inngangskravet til 15 mill. Med andre ord er det rundt 120 organisasjoner av funksjonshemmede og kronisk syke som fremdeles vil stå utenfor. 81 av disse organisasjonene har mindre enn 2 mill. i årlige driftskostnader.

**FFO mener derfor at grensen på 15 mill. ikke kan bli stående dersom ordningen skal leve opp til å være en støtte til samfunnsnyttige og humanitære organisasjoner.** En uttalt støtte til lokal frivillig organisert aktivitet harmonerer dårlig med at det kun åpnes for de 13 aller største organisasjonene blant funksjonshemmede og kronisk syke.

**Nedslagsfeltet for Norsk Tippings overskudd**

På innspillseminaret ble det pekt på andre tilskudd fra Norsk Tipping. Bl.a ble forslaget om at grasrotandelen foreslås økt fra 5 % til 7 % berørt i flere innlegg. Dette er i liten grad midler som kommer funksjonshemmedes organisasjoner lokalt til gode. Vi ser at idrett og kultur lettest blir valgt som mottakere. Våre organisasjoner er heller ikke blant de som nyter godt av Frifondmidler. Når vi er opptatt av at Norsk Tippings overskudd til samfunnsnyttige og humanitære organisasjoner må være tilgjengelige for flere av våre grupper, er det også fordi våre organisasjoner har mindre tilgang til andre ordninger.

**Om frivillighet og samfunnsnytte**

Frivilligheten i Norge løftes daglig frem av politikere og ikke minst også statsministeren selv. Omfanget og mangfoldet blir «rost opp i skyene». Denne frivilligheten gjør seg ikke selv. Den koster i form av opplæring, kompetansebygging, organisering og tilrettelegging. Kostnaden er liten i forhold til utbyttet. En nedbygging av frivilligheten vil koste enda mer. Vi ser at driftsmidlene til frivillige organisasjoner går ned, mens forventninger og oppgaver øker stadig mer.

Bredden av funksjonshemmedes organisasjoner har i liten grad fått tilgang til nye inntektskilder med unntak av momskompensasjonsordningen som gjelder for alle frivillige organisasjoner. Funksjonshemmedes organisasjoner har ofte mindre muligheter til å drive inntektsbringende arbeid da dette vil kreve en menneskelig innsats som på grunn av funksjonshemninger og kroniske sykdommer er mer begrenset.

Historisk har funksjonshemmedes organisasjoner utført oppgaver som ligger under det offentliges ansvar, alt fra drift av sykehus, rehabiliteringssenter m.v. Funksjonshemmedes organisasjoner har et utstrakt likemannsarbeid. Dette er også et mestringsarbeid og et bidrag i å bedre livskvaliteten for den enkelte med funksjonshemning og kronisk sykdom.

Funksjonshemmedes organisasjoner drifter viktige samfunnsoppgaver og har en supplerende innsats som bidrar positivt inn i et samfunnsregnskap. Vi mener samfunnsnytte må ses opp mot hva organisasjoner tilfører som supplement til den norske velferdsmodellen. I dette perspektivet kan samfunnsnytte forstås som arbeidet som gjøres for å ta imot mennesker som faller gjennom hullene i sikkerhetsnettet som velferdssystemet i Norge utgjør.

Dette beskriver noe av den samfunnsnytten funksjonshemmedes organisasjoner tar ansvar for. I tillegg er funksjonshemmedes organisasjoner aktive interessepolitiske aktører på vegne av sine medlemmer.

**Interesseorganisasjoner**

På innspillsmøte 16. februar ble det problematisert rundt foreslåtte kriterier om at interesseorganisasjoner ikke skulle inkluderes i ordningen. Vi ser at det her fort kan bli misforståelser, og FFO vil underskreke at utformingen og håndtering av regelverket må bli slik at det ikke får utilsiktede virkninger.

I regelverket for tilskudd til funksjonshemmedes organisasjoner, vedtatt av Barne-, likestillings- og inkluderingsdepartementet, er det understeket at tilskuddsberettigede organisasjoner skal ha et interessepolitisk formål. Dette er organisasjoner der svært mange også kommer inn under kategorien *andre helsetjenester*. Alle organisasjoner har et organisert likemannsarbeid, og dette vil naturlig falle inn under *sosiale tjenester, krisehjelp og støttearbeid*. Det er derfor ingen tvil om at organisasjoner av funksjonshemmede og kronisk syke er innenfor målgruppen. Det er likevel slik at kategoriseringen i Frivillighetsregisteret kan være nokså tilfeldig, og mange kan ha valgt interesseorganisasjon selv om de er innenfor flere kategorier. Vi vil derfor be komiteen påpeke at det må finnes smidige løsninger for vurdere søkere og endre kategoriseringer slik at det ikke blir utilsiktede virkninger.

**Om paraplyorganisasjoner**

I høringsnotatet var det foreslått at paraplyorganisasjoner ikke skal kunne motta tilskudd, noe FFO var overrasket over. I høringsnotatet stod det; «Paraplyorganisasjoner kan ikke legge til grunn den frivillige virksomheten og geografiske spredningen til sine medlemsorganisasjoner». Vi ser at forslaget om å utestenge paraplyorganisasjoner også ligger i meldingen, men det er ingen utdyper argumentasjon. Vi mener paraplyorganisasjoner bør kunne søke ut fra samme kriterier som øvrige organisasjoner, slik tilfellet har vært i overgangsfasen. For FFOs vedkommende har vi en betydelig frivillig innsats både nasjonalt og lokalt. I tillegg til det nasjonale leddet er FFO å finne med egne valgte styrer i alle fylker og i mange kommuner. FFO mener derfor at paraplyorganisasjoner skal kunne motta tilskudd dersom øvrige krav er oppfylt.

Med vennlig hilsen

**FUNKSJONSHEMMEDES FELLESORGANISASJON**



Lilly Ann Elvestad

generalsekretær